**Invitasjon til besøksdag på naturbruk med dyrekunnskap**

**Torsdag 4. desember / torsdag 11. desember**

**Har du interesse for dyr og natur?**

**Vurderer du realfagskompetanse?**

**Da er naturbruk med dyrekunnskap skreddersydd for deg!**

Øksnevad videregående skole ønsker å invitere 10. klassinger til en besøksdag spesielt tilpasset de som vurderer naturbruk med dyrekunnskap. Dette er dagen for deg som liker dyr, natur og friluftsliv, og som ønsker realfagskompetanse.

Naturbruk med dyrekunnskap er et treårig løp hvor du får realfagskompetanse med matte, kjemi og biologi, samtidig som du får verdifull praksis innenfor naturbruk og dyrekunnskap. Når du veksler mellom klasserom, laboratorium, fjøs, stall og naturen, blir skoledagen din både aktiv og variert.

Gjennom naturbruk med dyrekunnskap kvalifiseres du for utdanningsløp som krever realfag, inkludert veterinærstudiet, og du vil etter endt utdanning ha mange muligheter på arbeidsmarkedet.

**Program for dagen:**

09.00 – 09.30: Velkomst i skolens auditorium

09.30 – 11.30: Omvisning og praktisk økt i fjøset med fokus på dyrehelse sammen med veterinær

11.30 – 12.00: Skolen serverer lunsj – gi tilbakemelding om mathensyn

12.00 – 13.15: Økt i laboratoriet med prøver tatt i praksisøkten

13.15 – 13.30: Tanker om dagen og avslutning

